Ondersoek na brand by weermag-opleidingskollege(Foto: SANW) Die omvang van die skade moet nog bepaal word nadat ŉ brand Dinsdag by die weermag se opleidingskollege in Thaba Tshwane (Voortrekkerhoogte) uitgebreek het. Die brand het omstreeks 11:00 by die konflik-simulasiesentrum uitgebreek en is deur lede van die Tshwane-brandweer en brandbestryders van die lugmag in bedwang gebring, het brig.genl. Andries Mahapa, woordvoerder van die weermag, gesê. “Die omvang van die skade en die koste daaraan verbonde sal deur die brandweerhoof beoordeel word tydens die ondersoek na die oorsaak van die brand wat reeds van stapel gestuur is.” Charles Mabaso, woordvoerder van die Tshwane-nooddienste, het gesê die brand het in ŉ stoorplek ontstaan en kon in bedwang gebring word voor dit na ŉ nabygeleë gebou op die perseel kon versprei. “Niemand is tydens die voorval beseer nie,” het Mabaso gesê. Volgens Mahapa sal meer inligting oor die voorval bekend gemaak word namate dit deur die relevante owerhede bevestig word.